แบงก์ย้ำให้สิทธิพิเศษลูกค้าคนรวยได้ แต่ต้องไม่ผิดกฎ
โดย...ศุภลักษณ์ เอกกิตติวงษ์
11 ก.พ. 2558

โดย...ศุภลักษณ์ เอกกิตติวงษ์
กรณียักยอกเงินคงคลังสถาบันเทคโนโลยีพระจอมเกล้าเจ้าคุณทหารลาดกระบัง (สจล.) กำลังถูกตั้งข้อสังเกตเป็นวงกว้างถึงหลักธรรมาภิบาลของสถาบันการเงิน ที่ย่อหย่อนกฎระเบียบเพื่ออำนวยความสะดวกให้แก่ลูกค้าระดับบน
พงษ์สิทธิ์ ชัยฉัตรพรสุข ผู้ช่วยผู้จัดการใหญ่อาวุโส สายบริหารการป้องกันอาชญากรรมทางการเงินและความปลอดภัย ธนาคารไทยพาณิชย์ ได้กล่าวก่อนหน้านี้ระหว่างการชี้แจงคดี สจล. ตอนหนึ่งว่า การอำนวยความสะดวกแก่ลูกค้า เช่น การให้เบิกถอนเงินก่อนและลงนามทีหลังได้นั้น เป็นเรื่องปกติที่จะเกิดขึ้นบ้างในการให้สิทธิพิเศษแก่ลูกค้าระดับนี้ อย่างไรก็ดีในกรณีของ สจล. เมื่อธนาคารพบเห็นความผิดปกติ จึงได้สอบถามไปยังผู้บริหาร สจล.ในขณะนั้น เมื่อยืนยันตัวเลขตรงกันก็เป็นอันสิ้นสุด แต่ด้วยวิธีที่ผิดระบียบปฏิบัติ จึงไม่ไว้วางใจ ทรงกลด ศรีประสงค์ อดีตผู้จัดการสาขา และขอให้ลาออกไป
การผ่อนปรนกฎเกณฑ์เพื่อหวังเอาใจลูกค้ารายใหญ่ จึงกลายเป็นช่องโหว่ขนาดใหญ่ที่ทำให้ต้องกลับมาพิจารณาการทำงานของสถาบันการเงินอีกครั้งว่า "วิธีปฏิบัติพิเศษ" ที่ใช้กันอยู่นี้จะต้องยกเครื่องกันใหม่ได้หรือยัง และจะกระทบกับความพึงพอใจใช้บริการของลูกค้าคนพิเศษหรือไม่
สำหรับธนาคารไทยพาณิชย์ที่ได้รับประสบการณ์ตรงจากคดี สจล. นั้น อาทิตย์ นันทวิทยา รองผู้จัดการใหญ่ ธนาคารไทยพาณิชย์ ระบุว่า ต้องทบทวนเกณฑ์การให้บริการกันใหม่ และมีการดึงอำนาจของสาขากลับมาบางส่วน ธุรกรรมทุกขั้นตอนต้องรัดกุมไม่ให้เกิดข้อบกพร่องและช่องว่างขึ้นอีก ซึ่งบอกได้ว่าการอำนวยความสะดวกอย่างที่เคยทำให้แก่ สจล.เบิกก่อน เซ็นทีหลัง จะไม่เกิดขึ้น
ขณะที่สถาบันการเงินอื่นๆ ก็มีความตื่นตัวมากขึ้นจากกรณีดังกล่าว แม้จะมีการบังคับใช้กฎเกณฑ์ตามระเบียบ ยังไม่มีความเสียหาย แต่ก็ได้กำชับผู้ใต้บังคับบัญชา โดยเฉพาะสาขาที่ควรปฏิบัติงานตามระเบียบไม่มียกเว้น ภายใต้การให้บริการที่ดีด้วย
ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย กล่าวว่า ธนาคารเข้มงวดการทำธุรกิจภายใต้หลักธรรมาภิบาลอยู่แล้ว โดยเน้นย้ำให้พนักงานปฏิบัติตามกฎระเบียบอย่างเคร่งครัดและมีบทลงโทษที่ชัดเจน ขณะเดียวกันได้อธิบายกับทางลูกค้าถึงเหตุผลที่ต้องปฏิบัติตามหลักเกณฑ์ เพื่อปกป้องผลประโยชน์ของลูกค้าโดยตรงไม่ให้เป็นช่องโหว่ในการทุจริตหรือสร้างความเสียหายให้แก่ลูกค้า
ทั้งนี้ หลักธรรมาภิบาลสร้างความโปร่งใสเป็นหัวใจสำคัญของสถาบันการเงิน ในฐานะที่เป็นองค์กรรับฝากเงินของลูกค้าที่ต้องสร้างความเชื่อมั่น (ทรัสต์) ให้แก่ลูกค้าว่าเงินของเขาจะปลอดภัย ซึ่งธนาคารมีช่องทางในการรายงานความเคลื่อนไหวธุรกรรมถึงลูกค้าหลายช่องทาง ไม่ใช่เพียงหลักฐานบัญชีเงินฝาก แต่ยังมีช่องทางอิเล็กทรอนิกส์จากการส่งอีเมล ลูกค้าตรวจสอบผ่านดิจิทัลแบงก์กิ้ง ส่งสเตทเมนต์ถึงบ้าน และส่งข้อความสั้นถึงลูกค้าทันที
ด้าน พรชัย ปัทมินทร รองกรรมการผู้จัดการใหญ่ สายธุรกิจขนาดใหญ่ ธนาคารซีไอเอ็มบี ไทย กล่าวว่า ในการให้บริการลูกค้าไม่ว่าจะเป็นรายใหญ่ หรือรายย่อย ธนาคารยึดหลักความถูกต้องเป็นหลัก สิ่งใดที่ผิดระเบียบ เช่น การลงนามย้อนหลังก็ทำไม่ได้ เพราะเมื่อเกิดความผิดพลาดขึ้นมาธนาคารต้องรับผิดชอบ ธนาคารจะไม่ทำอะไรเพื่อผลประโยชน์แค่ระยะสั้น แต่เสี่ยงที่จะเกิดความเสียหาย
"ในฐานะสถาบันการเงินเราเน้นย้ำในเรื่องธรรมาภิบาล เน้นความถูกต้องตามกฎหมาย ไม่มีการผ่อนเกณฑ์เพื่ออำนวยความสะดวก เพราะอาจจะเป็นช่องโหว่ให้ผู้ไม่ประสงค์ดีกระทำทุจริตได้" พรชัย กล่าว
ขณะที่ ศิริพร นพวัฒนพงศ์ ผู้ช่วยกรรมการผู้จัดการใหญ่ ธนาคารกรุงไทย กล่าวว่า หลังจากมีกระแสข่าวที่เกี่ยวข้องกับการทำงานของสถาบันการเงิน ส่งผลให้ธนาคารและพนักงานทุกคนตื่นตัวมากขึ้นในการปฏิบัติหน้าที่ที่ต้องยึดหลักการความถูกต้องโปร่งใส โดยธนาคารกรุงไทยมีระเบียบการปฏิบัติหน้าที่ที่เป็นพื้นฐานชัดเจน และเป็นนโยบายที่ทุกคนต้องปฏิบัติตามเป็นปกติและมีการตรวจสอบสม่ำเสมอ
อย่างไรก็ดี ธนาคารกรุงไทยให้ความสำคัญในการดูแลความเสี่ยงของลูกค้ามาเป็นอันดับต้นๆ เงินฝากต้องปกป้องดูแลให้เจ้าของบัญชี เงินกู้ก็ต้องเป็นไปตามวัตถุประสงค์ จึงมีเงื่อนไขหลายขั้นตอนที่ต้องปฏิบัติตามค่อนข้างเข้มงวด ไม่มีการย่อหย่อนเกณฑ์เพื่อใครคนใดคนหนึ่ง แต่การทุจริตหลายครั้งต้องยอมรับว่าเป็นเรื่องของตัวบุคคล